**IT-Branchens indspil til sundhedsreformen**

Regeringen præsenterede den 16. januar sit udspil til reform af sundhedsvæsenet, ”Patienten først - nærhed, sammenhæng, kvalitet og patientrettigheder”.

Reformen har blandt andet som formål at skabe et sundhedsvæsen, der er tættere på borgerne, og som hænger bedre sammen. IT-Branchen hilser denne ambition velkommen og glæder sig over, at regeringen har dette fokus. Vi har set utallige sager, hvor patienternes vej gennem sygehuse, klinikker og genoptræning er snørklet og ukoordineret. Et mere nært, sammenhængende og samarbejdende sundhedsvæsen vil i langt højere grad kunne løfte danskernes sundhed.

**Digitalisering er nøglen**

Digitalisering er en vigtig nøgle til at nå reformens målsætninger. Digitale værktøjer kan både være med til at sikre den nære relation til patienten, behandling af patienten i eget hjem samt sikre den digitale sammenhæng, der er altafgørende for, at et sammenhængende sundhedsvæsen kan fungere.

Regeringen lægger i sit reformudspil op til at sikre den digitale sammenhæng gennem en stærkere national styring af it- og dataområdet. Det søges opnået ved at samle de væsentligste beslutninger om it-indkøb for hele sundhedsvæsenet i en ny statslig myndighed.

IT-Branchen kan varmt støtte ønsket om at skabe sammenhæng gennem krav om standardisering og gennem en samlet it-arkitektur for sundhedsvæsenet. Men sammenhæng gennem forpligtende fællesindkøb er en farlig og unødvendig vej at gå. IT-Branchen vurderer, at denne tilgang kan skade markedet for digitale sundhedsløsninger ved at koncentrere markedet på ganske få aktører, ligesom det risikerer at skade den vigtige, digitale innovation. Det ønsker vi at uddybe i nedenstående.

**Hvordan bør det offentlige sundhedsvæsen indkøbe IT-løsninger og services?**

Sundhedsreformen lægger op til etablering af en ny myndighed, Sundhedsvæsen Danmark, der skal godkende større it- og digitaliseringsprojekter i sundhedsforvaltningerne, ligesom myndigheden får direkte kompetence til at beslutte forpligtende fællesindkøb.

I dag bliver store dele af de digitale løsninger til sundhedsvæsenet indkøbt gennem regionerne og kommunerne. Det giver flere it-leverandører mulighed for at levere løsninger til hospitalerne og de kommunale forvaltninger. Markedet er altså ikke et ”winner takes it all”-marked, men et marked hvor der er plads til flere konkurrerende løsninger fra forskellige leverandører. Det skaber en dynamik og investeringslyst i markedet.

Markedet for it-løsninger til sundhedsvæsenet er meget bredt og alsidigt og med en lang række dygtige it-leverandører, der gennem deres løsninger og ydelser, er med til at skabe den innovation, udvikling og sammenhæng, der er så afgørende for den danske sundhedssektor.

Der er en reel fare for, at den centralisering, der lægges op til, kommer til at ødelægge en række velfungerende it-markeder. Én indkøber kan nemt føre til én løsning, og det vil være skadeligt for de markeder, der er bygget op omkring forventningen om flere hospitaler, regioner eller kommuner, der køber uafhængigt ind. På sigt kan vi også risikere at det bliver dyrere for sundhedsvæsenet at købe it-løsninger. Et udbud, der bliver mødt af konkurrence fra flere leverandører, vil resultere i bedre og billigere løsninger, både ved indkøb og i den løbende udbygning af løsningen, som både er til gavn for hospitalerne, kommunerne og den enkelte patient.

IT-Branchen anbefaler, at regeringen, for at understøtte et bredt og mangfoldigt leverandørmarked og en større konkurrence, innovation og dynamik, sikrer sig, at indkøb af konkrete løsninger i så høj grad som muligt overlades til de enkelte hospitaler, regioner og kommuner.

**Hvordan kan vi sikre den digitale innovation?**

Med etableringen af Sundhedsvæsen Danmark vil regeringen have en unik mulighed for at prioritere investeringer i ny teknologi som kunstig intelligens. Den nye styrelse vil have musklerne til at sikre investereringer i strategiske, tunge projekter, som kræver et stort økonomisk setup. IT-Branchen håber, at regeringen vil prioritere at anvende den nye styrelses indkøbs-power til at understøtte sådanne indkøb.

Men innovationen kommer ikke kun fra de store, ambitiøse, centrale indkøb. En væsentlig del af innovationen i sundhedsvæsenet kommer fra mindre aktører, der lokalt afprøver, hvordan vi bedst kan få udbytte af fremtidens teknologi.

I takt med at flere indkøbsbeslutninger træffes centralt af Sundhedsvæsen Danmark, frygter IT-Branchen, at entrébarriererne kan blive uoverskuelige for de små eller nye aktører på markedet, og det vil ødelægge et vigtigt trin i innovationsfødekæden.

Det er derfor afgørende, at regeringen ved siden af de centrale it-indkøb også sikrer, at sundhedsvæsenet er klar til at indkøbe nye, innovative løsninger i mindre skala. De 21 sundhedsfællesskaber kan oplagt spille en aktiv rolle i forhold til at sikre, at innovation også kan foregå decentralt på de enkelte hospitaler.

Det er samtidig nødvendigt at sikre mekanismer, der kan gribe de gode lokale innovationsprojekter og opskalere dem på nationalt plan, så hele sundhedsvæsenet får gavn af de erfaringer og innovative løsninger der bliver skabt lokalt. Netop dette har tidligere været en stor udfordring for sundhedsvæsenet.

IT-Branchen anbefaler derfor, at man lader sig inspirere af KOMBIT, der i sin seneste strategi frem mod 2022 arbejder målrettet for at understøtte, at erfaringer fra mindre it-leverandørers innovation i de enkelte kommuner kan deles og komme flere kommuner til gode. En sådan rolle kan med fordel pålægges Sundhedsvæsen Danmark, eller den kan placeres hos KOMBIT.

**Hvordan sikrer vi sammenhæng og datadeling?**

Regeringen ønsker med Sundhedsreformen at skabe bedre sammenhæng mellem de forskellige sundhedsaktører og for de enkelte patienter. IT-Branchen vurderer, at muligheden for at dele data effektivt er den væsentligste forudsætning for et sammenhængende sundhedsvæsen. Tidligere har særligt overgangen mellem sektorer været en udfordring i forhold til datadeling. Problemet med datadeling vil med den nye struktur ikke forsvinde – tværtimod.

Regeringen lægger med Sundhedsreformen op til, at ændringer i organiseringen af sundhedsvæsenet skal være med til at sikre gennemsigtighed og sammenhæng i patientens samlede forløb. IT-Branchen vil ikke udelukke, at ændret organisering kan være med til at fjerne enkelte barrierer for samarbejdet på tværs af de forskellige sundhedsaktører. Men vi kommer først i mål med en sammenhængende indsats, når de digitale fagsystemer taler ordentligt sammen, og når lovgivning understøtter, at relevante patientinformationer kan deles med de involverede parter.

IT-Branchen støtter derfor varmt Sundhedsdatastyrelsens arbejde med at skabe et målbillede for den fælles it-infrastruktur og sammenhæng gennem standardisering. Det er afgørende, at sundhedssektoren gennem sine it-indkøb bygger videre på de gode principper som sammenhæng og standardisering.

Sammenhængen i sundhedsvæsenet skal ikke skabes ved at indkøbe ét system, men ved at indkøbe flere forskellige systemer, som kan tale sammen på tværs af regioner og hospitaler.

**Videre dialog**

IT-Branchen står naturligvis til rådighed for en uddybning af ovenstående budskaber og ser frem til den videre dialog.